作者：刘镇1
词牌/韵律：贺新郎

paragraphs: 翠葆摇新竹。
正榴花、枝头叶底，斗红争绿。
谁在纱窗停针线，闲理竹西旧曲。
又还是、兰汤新浴。
手弄合欢双彩索，笑偎人、福寿低相祝。
金凤亸，艾花矗。
龙舟噀水飞相逐。
记当年、怀沙旧恨，至今遗俗。
雨过平芜浮天阔，画艗凌波尽簇。
沸十里、笙歌声续。
好是蟾钩随归棹，任欢呼、船重成颓玉。
犹未忍，罩银烛。